
Autókövetéses modell vizsgálata digitális szabályozás esetén

Járművek automatikus sebesség szabályozása kulcsfontosságú probléma az önjáró autók kifejlesztésénél. Ezen téma részét képezi egy egyenes vonalban haladó kocsisor tagjainak sebesség szabályozása úgy, hogy az egyes járművek a megengedett sebességhatárokon belül, megfelelő követési távolságok mellett együtt haladjanak. A szabályozás megtervezésénél cél, hogy a szabályozott jármű mozgása stabil legyen, valamint a sort vezető autó hirtelen gyorsulása (fékezése) ne vezessen túlzott beavatkozáshoz és ezáltal forgalmi torlódás kialakulásához. Ilyen rendszer tervezésénél tehát kétféle stabilitást (rendszer- és húrstabilitást) kell figyelembe venni. A szabályozást segíti, hogy járművek közötti kommunikáció segítségével rendelkezésre állnak a kocsisor tagjainak mért sebesség adatai és a mért követési távolságok. Ám a mérés és kommunikáció időszükséglete miatt a rendszer időkéséssel terhelt, mely destabilizáló hatással bír. A dolgozat során egy egyszerű, két autóból álló modellt vizsgálok kitérve mind a rendszer- mind a húrstabilitás kérdésére. A mért sebesség és követési távolság értékek mintavételező és tartó szerv segítségével kerülnek feldolgozásra, tehát digitális szabályozás esetét feltételezve végzem el a számításokat. A mintavételezési idő megszokott értéke a jelenlegi, járművekben alkalmazható rövidtávú kommunikációs eszközök esetén 100 msec. E mintavételezési idő a rendszer időkésésének mértékét meghatározza, és a dolgozatban kapott eredményekből is kiderül, hogy a 100 msec-os érték elég nagy ahhoz, hogy bizonyos esetekben instabilitáshoz vezessen. E probléma főként akkor jelentkezik, ha a járművek közötti kommunikáció során küldött adat csomagok nem érnek célba, azaz két vagy több mintavételezési időlépés alatt ugyanazon adatok alapján szükséges a beavatkozást kiszámítani. Ezért megvizsgálom a rendszer- és húrstabilitás feltételeit hibátlan és adatvesztéssel terhelt kommunikáció esetére is. Az analízist stabilitási térképek elkészítésének segítségével végzem el, melyeket a szabályozáshoz használt két szabályozó paraméter síkján ábrázolok. Továbbá meghatározom a rendszer kritikus időkésését a csomagvesztés gyakoriságának függvényében, valamint elemzem a szabályozott rendszer frekvencia menetét.



